প্রায় তিন বছর ঘুরতে চলল। অথচ ‘সুচিত্রা সেন’ নেই। রীতিমতো হতাশ বালিগঞ্জের বাসিন্দারা।
এতদিন পরেও বালিগঞ্জ ফাঁড়ি পার্কের নাম ‘সুচিত্রা সেন উদ্যান’ করার আনুষ্ঠানিক প্রক্রিয়াই সম্পূর্ণ করতে পারেনি কলকাতা পুরসভা! এমনকী, পার্কের রক্ষণাবেক্ষণের অবস্থাও তথৈবচ। বসার ভাল জায়গা নেই। বাচ্চাদের খেলাধূলার কোনও সাজসরঞ্জাম নেই! পুরসভার সৌন্দর্যায়ন প্রকল্পে ‘ব্রাত্য’ই রয়েছে পার্কটি।
২০১৪ সালের জানুয়ারি মাসে মহানায়িকার প্রয়াণের পরপরই মুখ্যমন্ত্রী মমতা বন্দ্যোপাধ্যায় ঘোষণা করেছিলেন, সুচিত্রার স্মৃতির প্রতি শ্রদ্ধা জানিয়ে নায়িকার বাড়ি সংলগ্ন বালিগঞ্জ সার্কুলার রোডের নাম হবে সুচিত্রা সেন সরণি ও বালিগঞ্জ ফাঁড়ির নাম হবে সুচিত্রা সেন স্কোয়ার। সেইমতো পুর প্রশাসনকে প্রয়োজনীয় প্রক্রিয়া সম্পূর্ণ করতেও নির্দেশ দিয়েছিলেন তিনি। পরবর্তীকালে পুর প্রশাসনের তরফে সিদ্ধান্ত নেওয়া হয় যে, বালিগঞ্জ ফাঁড়ি পার্কের নাম রাখা হবে সুচিত্রা সেন উদ্যান। কিন্তু প্রথম দু’টি কাজ সম্পূর্ণ হলেও উদ্যানটির কাজ এখনও সম্পূর্ণ করে উঠতে পারেনি পুরসভা।
পুরসভা সূত্রের খবর, নাম পরিবর্তনের একটি আনুষ্ঠানিক প্রক্রিয়া থাকে। ওই পার্কের নাম সুচিত্রার নামে করার প্রস্তাব আগে মেয়র পরিষদের বৈঠকে পাশ করতে হবে। নতুন নামকরণের পরে সৌন্দর্যায়নের কাজ সম্পূর্ণ করে তা উদ্বোধন করতে হবে। কিন্তু পুরসভার এক আধিকারিকের বক্তব্য, ‘‘নামকরণের ঘোষণা মৌখিকই থেকে গিয়েছে। এ ব্যাপারে প্রয়োজনীয় প্রক্রিয়া এখনও হয়নি।’’ বালিগঞ্জের এক বাসিন্দার কথায়, ‘‘একসময় শুনলাম, পার্কটি সুচিত্রা সেনের নামে হবে। কিন্তু নতুন পার্কের ক্ষেত্রে যে রক্ষণাবেক্ষণের ব্যবস্থা থাকে, এখনও তো তেমন কিছুই দেখতে পেলাম না!’’ 
যদিও পুর কর্তৃপক্ষের বক্তব্য, ইতিমধ্যেই ওই পার্ক সংস্কারের উদ্যোগ নেওয়া হয়েছে। সংস্কারের জন্য কী কী পদক্ষেপ করা হবে, তা নিয়েও প্রাথমিক পরিকল্পনা করা হয়েছে। প্রসঙ্গত, বছরখানেক আগেই পার্কটি বেসরকারি সংস্থার কাছ থেকে নিজেদের অধীনে নেয় পুরসভা। মেয়র পারিষদ (উদ্যান) দেবাশিস কুমার বলেন, ‘‘নামকরণের বিষয়ে এখনও চূড়ান্ত কোনও সিদ্ধান্ত নেওয়া হয়নি। তবে পার্ক সংস্কারের জন্য দরপত্র ডাকার প্রক্রিয়া শুরু হয়েছে।’’